CELEX: 32017R0840
Language: bg
Date: 2017-05-17 00:00:00
Title: Регламент за изпълнение (ЕС) 2017/840 на Комисията от 17 май 2017 година относно неодобряването на активното вещество ортосулфамурон в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита (Текст от значение за ЕИП. )

18.5.2017   
            
            
               BG
            
            
               Официален вестник на Европейския съюз
            
            
               L 125/10
            
         РЕГЛАМЕНТ ЗА ИЗПЪЛНЕНИЕ (ЕС) 2017/840 НА КОМИСИЯТА
   от 17 май 2017 година
   относно неодобряването на активното вещество ортосулфамурон в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 13, параграф 2 от него,
   като има предвид, че:
   
               (1)
            
            
               Съгласно член 80, параграф 1, буква а) от Регламент (ЕО) № 1107/2009 Директива 91/414/ЕИО на Съвета (2) се прилага по отношение на процедурата и условията за одобрение на активни вещества, за които е прието решение в съответствие с член 6, параграф 3 от същата директива преди 14 юни 2011 г. По отношение на ортосулфамурон условията, предвидени в член 80, параграф 1, буква а) от Регламент (ЕО) № 1107/2009, са изпълнени с Решение 2006/806/ЕО на Комисията (3).
            
         
               (2)
            
            
               В съответствие с член 6, параграф 2 от Директива 91/414/ЕИО на 4 юли 2005 г. Италия получи заявление от Isagro S.p.A. за включване на активното вещество ортосулфамурон в приложение I към Директива 91/414/ЕИО. С Решение 2006/806/ЕО бе потвърдено, че документацията е пълна, т.е. може да се приеме, че принципно отговаря на изискванията за данни и информация от приложения II и III към Директива 91/414/ЕИО.
            
         
               (3)
            
            
               В съответствие с разпоредбите на член 6, параграфи 2 и 4 от Директива 91/414/ЕИО беше направена оценка на въздействието на посоченото активно вещество върху здравето на човека и на животните и върху околната среда за видовете употреба, предложени от заявителя. На 27 юли 2012 г. определената за докладчик държава членка представи проект на доклад за оценка. В съответствие с член 6, параграф 3 от Регламент (ЕС) № 188/2011 на Комисията (4) от заявителя бе поискана допълнителна информация. През август 2013 г. извършената от страна на Италия оценка на допълнителната информация, предоставена от заявителя, бе предадена под формата на допълнения към проекта на доклада за оценка и бе обобщена от Европейския орган за безопасност на храните (наричан по-долу „Органът“).
            
         
               (4)
            
            
               Проектът на доклада за оценка беше подложен на преразглеждане от държавите членки и Органа. На 3 септември 2013 г. Органът представи на Комисията заключението си във връзка с оценката на риска от употребата на активното вещество ортосулфамурон (5) като пестицид. Органът стигна до заключението, че наличната информация относно естеството на остатъчните вещества в първичните и следващите култури, в съчетание с липсата на токсикологична информация и на оценка на приема на някои метаболити в растенията, не позволява да се изготви окончателна оценка на риска за потребителите. Също така не можа да се изготви окончателна оценка на риска за водните организми и организмите, обитаващи почвата. Освен това Органът установи наличието на опасения относно някои метаболити, поради което не можа да изготви окончателна оценка на излагането на подпочвените води.
            
         
               (5)
            
            
               Комисията прикани заявителя да представи своите коментари относно заключението на Органа, а в съответствие с член 9, параграф 1 от Регламент (ЕС) № 188/2011 — и относно проекта на доклада за преразглеждане. Заявителят представи своите коментари, които бяха разгледани внимателно.
            
         
               (6)
            
            
               Въпреки изложените от заявителя аргументи обаче не беше възможно да бъдат отхвърлени опасенията, посочени в съображение 4.
            
         
               (7)
            
            
               Следователно не беше доказано, че може да се очаква, че при предлаганите условия на употреба продуктите за растителна защита, съдържащи ортосулфамурон, ще отговорят като цяло на изискванията, установени в член 5, параграф 1, букви а) и б) от Директива 91/414/ЕИО.
            
         
               (8)
            
            
               Поради това ортосулфамурон следва да не бъде одобрен в съответствие с член 13, параграф 2 от Регламент (ЕО) № 1107/2009.
            
         
               (9)
            
            
               В съответствие с член 8, параграф 1, буква б) от Директива 91/414/ЕИО на държавите членки бе дадена възможността да издават временни разрешения за продуктите за растителна защита, съдържащи ортосулфамурон, за първоначален срок от три години. Решение за изпълнение 2013/205/ЕС на Комисията (6) даде възможност на държавите членки да удължават срока на временните разрешения за ортосулфамурон за срок, който изтича най-късно на 30 април 2015 г.
            
         
               (10)
            
            
               Тъй като всички съществуващи разрешения са с изтекъл срок на валидност, не е необходимо да бъде предвиден допълнителен срок за отнемане на разрешенията за продукти за растителна защита, съдържащи ортосулфамурон.
            
         
               (11)
            
            
               Настоящият регламент не засяга подаването на ново заявление за ортосулфамурон по реда на член 7 от Регламент (ЕО) № 1107/2009.
            
         
               (12)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩИЯ РЕГЛАМЕНТ:
   Член 1
   Неодобряване на активното вещество
   Активното вещество ортосулфамурон не се одобрява.
   Член 2
   Влизане в сила
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 17 май 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 309, 24.11.2009 г., стр. 1.
   
      (2)  Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (ОВ L 230, 19.8.1991 г., стр. 1).
   
      (3)  Решение 2006/806/ЕО на Комисията от 24 ноември 2006 г. за признаване по принцип завършеността на досието, представено за подробен преглед с оглед на възможното включване на ортосулфамурон в приложение I към Директива 91/414/ЕИО на Съвета (ОВ L 329, 25.11.2006 г., стр. 74).
   
      (4)  Регламент (ЕС) № 188/2011 на Комисията от 25 февруари 2011 г. за определяне на подробни правила за прилагане на Директива 91/414/ЕИО на Съвета по отношение на процедурите за оценка на активните вещества, които не са били предлагани на пазара две години след датата на нотифициране на посочената директива (ОВ L 53, 26.2.2011 г., стр. 51).
   
      (5)  EFSA Journal (Бюлетин на ЕОБХ) 2013; 11(9):3352. Той е достъпен на следния интернет адрес: www.efsa.europa.eu.
   
      (6)  Решение за изпълнение 2013/205/ЕС на Комисията от 25 април 2013 г. за предоставяне на право на държавите членки да удължат срока на временните разрешения, издадени за новите активни вещества ацеквиноцил, аминопиралид, аскорбинова киселина, флубендиамид, гама-цихалотрин, ипконазол, метафлумизон, ортосулфамурон, Pseudomonas sp. щам DSMZ 13134, пиридалил, пироксулам, спиромесифен, тиенкарбазон и топрамезон (ОВ L 117, 27.4.2013 г., стр. 20).